A BIZOTTSÁG 2007/34/EK IRÁNYELVE
(2007. június 14.)
a gépjárművek megengedett zajszintjére és kipufogórendszereire vonatkozó 70/157/EGK tanácsi irányelvnek a műszaki fejlődéshez való hozzáigazítása céljából történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre (1) és különösen annak 13. cikke (2) bekezdésének második francia bekezdésére,
tekintettel a gépjárművek megengedett zajszintjére és kipufogórendszereire vonatkozó, 1970. február 6-i 70/157/EGK tanácsi irányelvre (2), és különösen annak 3. cikkére,
mivel:
(1)
A 70/157/EGK irányelv a 70/156/EGK irányelvben meghatározott közösségi típus-jóváhagyási eljárással kapcsolatos külön irányelvek egyike. Ezért a 70/156/EGK irányelv járműrendszerekre, alkatrészekre és önálló műszaki egységekre vonatkozó rendelkezései a 70/157/EGK irányelvre is vonatkoznak.
(2)
A 70/157/EGK irányelv hatálybalépése óta a gépjárművek zajhatárértékeit több alkalommal csökkentették, legutóbb 1995-ben. A legutóbbi csökkentés nem váltotta ki a várt hatást; a csökkentés után elvégzett vizsgálatok arra mutattak rá, hogy a mérési módszer ma már nem tükrözi a gépjárművek tényleges üzemi viszonyait. Ezért új vizsgálati programot kell bevezetni és a járműzajmérések során olyan feltételeket kell teremteni, amelyek jobban tükrözik a tényleges üzemi viszonyokat. Az új vizsgálati programot az 51. számú ENSZ-EGB előírás 02-es módosítássorozata (3) írja le.
(3)
Az átmeneti időszak alatt a jelenlegi és az új vizsgálati ciklust egyaránt alkalmazni kell a típusjóváhagyás során és mindkét vizsgálat eredményeiről jelentést kell benyújtani a Bizottságnak. Ez lehetővé teszi azt, hogy a Bizottság hozzájusson azokhoz a szükséges adatokhoz, amelyek alapján meg tudja állapítani a jelenlegi vizsgálati eljárást felváltó új mérési módszerhez tartozó határértékeket. A jelenlegi módszer továbbra is a típusjóváhagyás elnyeréséhez volna szükséges, az újat pedig ellenőrzési célra lehetne használni. Az átmeneti időszakot követően kizárólag az új mérési módszerhez igazított vizsgálati eljárásra van szükség a típusjóváhagyás elnyeréséhez.
(4)
Az 51. és 59. számú ENSZ-EGB előírások - amelyekhez a Közösség is csatlakozott - legutóbbi módosításainak figyelembevétele érdekében indokolt a 70/157/EGK irányelvnek az ezen előírások műszaki követelményeivel való összehangolása révén történő, a műszaki fejlődéshez való hozzáigazítása. Ez különösen azért fontos, hogy az EK-típusjóváhagyás átvegye az 51. számú ENSZ-EGB előírás által a gépjármű zajkibocsátásra vonatkozóan előírt kötelező ellenőrzési eljárást. Egyébként a műszaki fejlődés követése tekintetében az irányelv lemaradna az előírástól.
(5)
A 70/157/EGK irányelv 3. cikke alapján az irányelv által előírt intézkedések nem módosítják a 70/157/EGK irányelv I. mellékletének 5.2.2.1. és 5.2.2.5. pontjában meghatározott követelményeket. Tekintettel a mellékletek új szerkezetére, szükség van az említett pontokban megadott számozás és utalások módosítására. Az egyéb közösségi jogszabályok rendelkezéseivel való összefüggés meghatározása érdekében meg kell határozni a jelenlegi és az új számozás közötti korrelációt.
(6)
Az ezen irányelvben előírt intézkedések összhangban vannak a műszaki fejlődéshez történő hozzáigazítással foglalkozó bizottság véleményével,
ELFOGADTA EZT AZ IRÁNYELVET:
1. cikk
(1) A 70/157/EGK irányelv a következőképpen módosul:
a)
az I. melléklet helyébe az ezen irányelv I. mellékletében szereplő szöveg lép;
b)
a II. melléklet helyébe az ezen irányelv II. mellékletében szereplő szöveg lép;
c)
a III. melléklet helyébe az ezen irányelv III. mellékletében szereplő szöveg lép;
d)
a IV. mellékletet el kell hagyni.
(2) A 70/157/EGK irányelv I. mellékletének 5.2.2.1. és 5.2.2.5. pontjára történő hivatkozásokat az ezen - az említett irányelv helyébe lépő - irányelv I. mellékletének 2.1 és 2.2 pontjára történő hivatkozásoknak kell tekinteni.
2. cikk
2008. július 6-tól2010. július 6-ig a típusjóváhagyásra váró gépjárműveket ellenőrzési célból az 51. számú ENSZ-EGB előírás 10. melléklete által meghatározott vizsgálatnak kell alávetni. A vizsgálat eredményeit az 51. számú ENSZ-EGB előírás 9. mellékletének megfelelően csatolni kell az ezen irányelv által módosított 70/157/EGK irányelv I. melléklete 1. és 2. függeléke által előírt dokumentumokhoz. Az érintett tagállamok megküldik az adatközlő lapokat a Bizottságnak. Ezek a kötelezettségek nem érintik a létező jóváhagyások ezen irányelvvel összhangban történő kiterjesztését. Az ellenőrzési eljárás céljából egy gépjárműt nem tekintenek új típusnak, amennyiben a gépjármű kizárólag az 51. számú ENSZ-EGB előírás 2.2.1. és 2.2.2. pontja tekintetében tér el.
3. cikk
(1) A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek ahhoz szükségesek, hogy ennek az irányelvnek legkésőbb 2008. július 5-ig megfeleljenek. Haladéktalanul eljuttatják a Bizottsághoz az említett rendelkezések szövegét, valamint a szóban forgó rendelkezések és ezen irányelv közötti megfelelést leíró táblázatot.
E rendelkezéseket 2008. július 6-tól kell alkalmazni.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az ezen irányelv által szabályozott területen elfogadnak.
4. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2007. június 14-én.